O‘zbekistonda koronavirus oqibatida vafot etganlar soni o‘n kishiga yetdi

Respublika shoshilinch tibbiy yordam ilmiy markazining Namangan viloyat filiali reanimatsiya bo‘limiga 20-aprelda bemor M. yurak qon-tomir va nafas yetishmovchiligi tashxisi bilan yotqizilgan. Yondosh kasalliklari hisobiga u qariyb ikki hafta davomida sun’iy nafas oldirish apparatida bo‘lgan. O‘tkazilgan tezkor diagnostik tahlillardan so‘ng bemorda COVID-19 infeksiyasi ham aniqlangan.
“Bundan avval esa ushbu bemor (erkak) bosh miya falaji, ikkilamchi kamqonlik og‘ir darajasi, o‘tkir yurak qon-tomir va nafas yetishmovchiligi kabi qator tashxislari bilan davolangan. 29 yildan buyon yotoqda bo‘lgan, shu bilan birga birinchi guruh nogironligi ham belgilangan. Bemorning davolanishi davomida kunlik ahvoli mamlakatdagi shu sohaga ixtisoslashgan tibbiyot muassasalarining nufuzli mutaxassislari bilan birga xorijlik, jumladan, xitoylik shifokorlar tomonidan ham bir necha bor konsiliumlar o‘tkazilib, nazoratga olingan”, — deyiladi Sog‘liqni saqlash vazirligi xabarida.
Biroq pulmonolog, terapevt, kardiolog, virusolog, reanimatologlarning standartlar asosida o‘tkazgan tezkor reanimatsion muolajalariga qaramasdan bemor o‘tkir nafas va yurak qon-tomir yetishmovchiligidan vafot etdi.
Bu O‘zbekistonda koronavirusga chalingan bemorning vafot etishi bilan bog‘liq o‘ninchi holatdir. Bungacha
vafot etgani ma’lum qilingan edi.
O‘zbekistonda 3-may soat 15:00 holatiga ko‘ra, koronavirus infeksiyasini yuqtirib olganlar soni 2136 nafarga yetgan. Mamlakatda 15-martdan buyon koronavirusga chalingan bemorlarning 1278 nafari esa sog‘aygan.